РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/22-17

24. фебруар 2017. године

Б е о г р а д

ЗАПИСНИК

13. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 13. ФЕБРУАРА 2017. ГОДИНЕ

Седница је почела у 12 часова и 10 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Драгомир Ј. Карић, Студенка Ковачевић, Зоран Бојанић, Снежана Р. Петровић, Иван Манојловић, Томислав Љубеновић, Бранислав Михајловић и Горица Гајић.

Седници су присуствовали заменици чланова Одбора: Маја Мачужић (заменик члана Одбора Александре Томић) и Наташа Михаиловић Вацић (заменик члана Одбора Владимира Маринковића).

Седници нису присуствовали чланови Одбора: Јелена Мијатовић, Новица Тончев, Дејан Николић, Иван Костић, Војислав Вујић и Здравко Станковић, нити њихови заменици.

Поред чланова Одбора седници су присуствовали и народни посланици који нису чланови Одбора Милена Турк и Драгана Баришић.

Седници су, на позив председника, присуствовали: Драган Стевановић, државни секретар у Министарству привреде, Слађана Бацковић, директор Фонда за развој Републике Србије, Дејан Вукотић, директор Агенције за осигурање и финансирање извоза а.д, Ивана Јаначковић, саветник министра привреде, Александар Кемивеш, директор Одељења за стратешко планирање развој и анализе Привредне коморе Србије, Бранислав Весић, начелник Расинског управног округа, Драги Несторовић, градоначелник Крушевца, Југослав Стајковац, председник Општине Александровац, Звездан Бабић, заменик председника Општине Ћићевац, Виолета Лутовац, заменик председника Општине Варварин, Александар Ћирић, председник Општине Трстеник, Милутин Јеличић, Милош Аздејковић и Зоран Раденковић, помоћници председника Општине Брус, Предраг Вукићевић, председник Регионалне Привредне коморе Крушевац, Александар Шароњић, директор Агенције за регионални развој Крушевац, Мирослав Миладиновић, председник Скупштине Заједнице предузетника Привредне коморе Србије, Бошко Прибаковић, председник Удружења предузетника Крушевац, Александра Алексић и Душица Вукчевић Стојиљковић, Регионална привредна комора Крушевац, Вања Родић, директор Слободна зона Крушевац, Иван Мијаиловић, управник Васпитно-поправног дома Крушевац, Татјана Миодраговић, виши саветник, Канцеларија за локални економски развој, Општини Трстеник, Весна Лазаревић, заменик градоначелника Крушевца, Александар Павић и Марија Анђелковић, Oпштина Варварин, Предраг Марковић, Национална служба за запошљавање, Филијала Крушевац, као и представници компанија из Расинског округа: „Грађинг“ Александровац, „Гроф оф Милутовац ДОО“ Трстеник, „Брана комерц“ Крушевац, „Иван Промет“ Крушевац, „ФАМ Крушевац“, „ППТ Наменска Трстеник“, „Арматуре“ Александровац, „Екомлек“ Каоник, „Џога Сервис“ Крушевац, „ППТ Петолетка“ Трстеник, „Bramy“ Александровац, „Власинац Игда“ Крушевац, „Дунипак“ Крушевац, „Техноградња“ Крушевац, „Слободна зона“ Крушевац, „Trayal Kорпорација“ Крушевац, „Ortex uro Group“ Крушевац, „DS Smith“, „Ден Фруит д.о.о.“ Трстеник, „Cooper Tire“ Крушевац и „Јотер“ Крушевац.

На предлог председника, Одбор је већином гласова утврдио следећи

Д н е в н и р е д

1. Разматрање могућности за унапређење инвестиционог и пословног амбијента и коришћење средстава намењених за подстицај развоја малих и средњих предузећа и предузетништва.

Прва тачка дневног реда - **Разматрање могућности за унапређење инвестиционог и пословног амбијента и коришћење средстава намењених за подстицај развоја малих и средњих предузећа и предузетништва**

У уводним напоменама, Бранислав Весић, начелник Расинског управног округа (Крушевац, Брус, Варварин, Трстеник, Ћићевац и Александровац), изнео је да је Крушевац пре двадесетак година био високо котиран по привредним активностима и броју запослених, да је данас Крушевац далеко од некадашње старе славе, али са наговештајима привредног напретка. За непуне две деценије је Крушевац, као један од најразвијенијих градова не само у Србији, већ и у региону, доспео у другу групу развијености заједно са Александровцем, а Варварин и Брус се налазе у четвртој групи развијености. У Расинском управном округу регистровано је 9400 привредних субјеката, од тога 2200 активних привредних друштава и скоро 7200 предузетника. Изразио је наду да ће се број повећавати и најавио да ће у марту ове године започети инвестиције две велике европске компаније.

Драги Несторовић, градоначелник Крушевца, изнео је да је добра пракса и добар пример информисања привредника што се седница Одбора за привреду, регионални развој, трговину, туризам и енергетику одржава у Крушевцу, ван седишта Народне скупштине, јер су се појавиле агенције и консултантске куће које манипулишу привредницима и нуде услуге у име Министарства привреде и институција.

Драган Стевановић, државни секретар у Министарству привреде је истакао да постоји још увек велики број предузећа портфељу Министарства привреде у Крушевцу и у Расинском управном округу. Највећи изазов за Расински управни округ је решавање питања предузећа „Петолетка“ из Трстеника, које је тренутно на добром путу да почне да измирује обавезе према држави и фабрика мазива „Фам“ и „Trayal korporacija“. И за једну и за другу компанију су донета правоснажна судска решења у складу са унапред припремљеним планом реорганизације (УППР), па ће ове компаније у наредних пет до десет година постати одрживе у складу са УППР и по истеку тог рока моћи да се приватизују. Четири пута су покушаване продаје предузећа „14. Октобар у стечају“, али није било заинтересованих купаца. Остаје алтернатива да стечајни управник и Агенција за лиценцирање стечајних управника (АЛСУ) донесу одлуку о измени модела продаје и да се евентуално кроз модел слободне погодбе „14. Октобар“ понуди потенцијалном инвеститору. Заинтересовани су озбиљни потенцијални инвеститори, уколико одбор поверилаца прихвати одлуку о измени модела продаје. Постоји имовина која ће моћи да се, уз знатна улагања, стави у функцију, имајући у виду да у крушевачком металском комплексу постоје озбиљни ресурси радне снаге. Министарство привреде је последње три године присутно и у Крушевцу и у Расинском округу. Два програма су у току, финансира се израда инфраструктурних пројеката у пословним зонама и у социјалној инфраструктури. У Крушевцу је у инфраструктурне пројекте уложено 50 милиона динара, а 40 милиона динара у другим општинама у Расинском управном округу. Конкурс за инфраструктурне пројекте у пословним зонама завршен је пре неколико дана и ускоро ће бити донета одлука који ће градови и општине добити пројекте и подршку Министарства привреде. У претходне четири године у Крушевцу је реализована инвестиција у вредности од 50 милиона евра у предузеће „Cooper Tire“ које запошљава 400 радника. Очекује се да ускоро немачка компанија „Кромберг и Шуберт“ почне са реализацијом пројекта у вредности од 25 милиона евра, коју ће Министарство привреде подржати субвенцијама од девет и по милиона евра, у складу са прописима који уређују ову област. Новом Уредбом о условима и начину привлачења директних инвестиција из 2016. године којом се регулишу подстицаји за улагања, ограничен је ниво подстицаја на око пет хиљада евра просечно по раднику (у зависности од групе разврставања јединице локалне самоуправе према степену развијености). Тренутно су подстицаји за улагања нижи од масе бруто зарада у фирмама које добијају подстицаје. Уредбом је предвиђена могућност да се подржавају и пројекти са мање од 100 радних места, или чак за само10 нових радних места у неразвијеним и девастираним подручјима, уз минималну вредност инвестиције од 100 хиљада евра.Битно је да се привредници за то заинтересују и да буду информисани преко Развојне агенције Србије и Министарства привреде, јер су подстицаји приступачни за готово сваког потенцијалног инвеститора. Подстицаји се одобравају уз минималне гаранције, односно средства обезбеђења (колетерале). Позвао је све присутне представнике компанија да се информишу о условима за добијање субвенција, јер је у интересу Министарства привреде да подстиче домаће пројекте за које је јасно да су инвестиције које ће остати на територији Републике Србије. Још увек није довољан број предузећа која су успоставила стандарде у пословању који им омогућавају да одговоре на захтеве који се објективно пред њих постављају. Развојна агенција Србије и Министарство привреде су на располагању свим заинтересованим, сви контакти су јавно доступни, постоји могућност заказивања разговора, стручне службе су на располагању 24 сата у свим фазама реализације пројекта. Истакао је да је 2016. година била проглашена Годином предузетништва и да су била припремљена 33 различита програма Владе Републике Србије. На располагању је било 16 милијарди динара, од чега су четири милијарде динара била бесповратна средства. Потрошено је 12 милијарди динара, а остатак је пренет у буџет за 2017. годину. 2017. година је започела са 34 пројекта која ће реализовати министарства Владе Републике Србије и привредницима ће бити на располагању 18 милијарди динара, од чега су 20% бесповратна средства.

Слађана Бацковић, директор Фонда за развој Републике Србије је изнела да никада до сада није била повољнија понуда дугорочних инвестиционих кредита до 10 година. Период отплате кредита траје до 10 година са једном годином грејс периода. Свака започета инвестиција у том року може бити завршена и кредитна средства враћена држави. Поред тога, Влада Републике Србије је, са Министарством привреде, донела одлуку да се део средстава не враћа, односно даје привредницима на поклон. Инвестициони кредити у трајању од 10 година са каматном стопом која почиње од 1,5% до 3% максимално годишње, нема других трошкова, од тога 20% су средства као грант, тзв. бесповратна средства. За одобрен инвестициони елаборат о улагању од 10 милиона динара, држава поклања два милиона без обавезе враћања, а осам милиона динара је кредит са каматном стопом од 1,5% до 3% годишње, то је више него повољно. За почетнике у бизнису, Министарство привреде је издвојило средства да се финансира 30% вредности улагања бесповратним средствима, а 70% инвестиције је кредит Фонда за развој са каматом од 1,5% до 3% годишње. Фонд за развој има кредите за краткорочно одржавање ликвидности, за текућу ликвидност, за инвестиције без грантова, за развојне пројекте са грантовима од 20%, укупно око седам до десет кредитних линија за различите врсте пословних активности. Средства која се одобравају са грантом се односе на производне фирме, а делом и за услужне делатности за набавку, изградњу, куповину, адаптацију, санацију пословног, односно производног простора, за куповину машина, алата, возила за транспорт, за све врсте покретања производне активности. Сада се и банке појављују са добрим понудама и нижим каматним стопама за добре клијенте, али је најповољнија понуда Фонд за развој. На сајту Фонда за развој, на сајту Министарства привреде наведени су сви услови, а и у Министарству привреде и у Фонду за развој су одређена лица која су сваког дана у комуникацији са привредницима. На е-мејл Фонда за развој стижу свакодневно питања, брзо се дају одговори и упутства заинтересованима и намера је да се помогне да се привредна активност у Србији развије. Нарочито је направљен заокрет ка малим предузећима, почетницима у бизнису и средњим предузећима. Заокрет је направљен од 2013. године, тако што је за велика предузећа постављено ограничење у Фонду на максимално 50 до 100 милиона динара кредита, у намери да за мала предузећа која банке јако тешко кредитирају Фонд за развој додели најповољније кредите.

Изнето је да на територији Расинског округа послује тренутно 9.396 привредних субјеката, преко 500 привредних субјеката више него у 2016. години. Од укупног броја привредних субјеката 2 170 су привредна друштва, а 7 217 су предузетници. Индустријска производња на подручју Расинског управног округа у новембру 2016. године у односу на исти период 2015. године бележи раст од 4,9%, извоз је повећан за 12,7 %, а увоз за 38,5%. Раст је забележен и у области туризма. Остварени приходи од боравишних такси бележе раст од 0,58% у периоду јануар-септембар 2016. године у односу на исти период претходне године. Крушевац је у конкуренцији осам градова у Србији изабран за најбољу локацију за отварање фабрике немачке компаније „Кромберг и Шуберт“, која ће почети активности у марту ове године. Петогодишњим планом компаније предвиђено је отварање четири хиљаде нових радних места, слично погону који је оживео македонски град Битољ. Поред компаније „Кромберг и Шуберт“, у Расинском управном округу успешно послују предузећа „Cooper Tire“, „Хенкел“ и „DS Smith“. Успешно је приватизована компанија „Прва петолетка Арматуре“ из Александровца, коју су купили њени радници. Хемијска индустрија „Жупа“ Крушевац је приватизована почетком 2016. године и данас успешно ради као нова компанија и има стабилан развој, са планом да запосли до хиљаду радника у наредном петогодишњем периоду. Предузеће „Прва петолетка“ из Трстеника је успешно привредно друштво које запошљава 820 радника, а „Trayal korporacija“ се налази међу прва три извозника Расинског округа.

Председник општине Александровац је истакао да се у Александровцу као најбољи модел приватизације показала приватизација предузећа „Арматуре“ коју је купио конзорцијум радника и то је сада једно од најуспешнијих предузећа не само на подручју општине Александровац него у целом Расинском округу. Влада преко законских пројеката ствара повољнији пословни амбијент, а менаџмент у привредним субјектима сагледава, креира, ствара визију и стратегију како што успешније да послује у овим тешким условима. Седница Одбора за привреду, регионални развој, трговину, туризам и енергетику је добар пример другим одборима и другим органима на нивоу Републике, да треба чешће да буду присутни ван Београда и да непосредно саслушају проблеме са којима се људи сусрећу. Поред бројних проблема који су присутни, Општина Александровац је пре око осам година била у четвртој групи развијености, а сада је у другој и има најмању стопу незапослености у Расинском округу. Изграђено је неколико значајних фабрика као што су „Кокофит“, „Снекопром“, „Еврокомерц“. Значајно су унапређени производни капацитети, ниво технологије у „Вино Жупи“ која је сада лидер у производњи воћних сокова, сирупа и концентрата на Балкану је веома висок и „Вино Жупа“ може равноправно да се такмичи на суровој међународној утакмици. Предузеће „Арматуре“ је предузеће за пример које ради у три смене и извози 90% производње. Предузеће „Bramy“ и „Грађинг“ такође веома успешно послују. У наредном периоду је потребно више водити рачуна о конципирању развојне стратегије, радити на диверзификацији економских активности, да се фабрике праве тамо где постоје ресурси и људски потенцијали, а обавеза је Владе Републике Србије и локалних самоуправа да много више раде на изградњи комуналне инфраструктуре, да обезбеде добре путеве, здраву пијаћу воду, квалитетну електричну енергију, телекомуникације итд. На подручју Општине Александровац има изузетно квалитетних и повољних ресурса за даљи развој пољопривреде. У последњих десетак година направљено је 15 хладњача, које апсорбују преко две хиљаде вагона воћа и поврћа. Предузеће „Жупа“ је једно од најпознатијих виноградарских предузећа у Србији. Према истраживањима која су вршена на подручју Општине Александровац, у пољопривреди се користи највише 30% ресурса, што значи да 70% пољопривредних ресурса треба ставити у функцију. Крушевац треба да буде у наредном периоду окосница развоја Расинског округа и да помаже неразвијене средине како би се смањила разлика у степену развијености.

Предузеће „Петолетка“ из Трстеника је било гигант са 17 000 радника, а крај приватизације је дочекало са 1 300 радника и са дуговима од око 120 милиона евра, три пута више него што вреди фабрика. Много новца је улагано у „Петолетку“ али су резултати изостали. Уз подршку Министарства привреде, након одржаних бројних састанака ради изналажења најбољег могућег решења, дошло се до модела закупа у који су ушли сами раднци. Око 500 радника се удружило, узели су фабрику у закуп и наставили рад без и једног дана прекида производње. Задржани су витални послови, фабрика сада послује позитивно, има 900 радника којима се редовно исплаћују плате, порези, доприноси, струја и вода. Још један позитиван пример је предузеће „Наменска“ у Трстенику, које је до пре пар година било међу највећим дужницима у Србији, а сада фабрика са више од 600 радника послује позитивно. Од сопствених средстава су купили девет нових машина и имају потребу за новим радницима.

Када је едукативни систем у питању Влада Републике Србије је припремила програм дуалног образовања. Са швајцарском Владом су вођени преговори и потписани уговори. Експериментално већ постоје и одељења у филијалама Привредне коморе Србије у појединим градовима у Србији. У Крушевцу ће започети дуално образовање за производне, услужне и производно-услужне делатности, јер је дуално образовање дало резултате у скандинавским земљама, Немачкој и Аустрији. У Крушевцу су формирани Социјално-економски савет, Привредни савет и Савет за запошљавање и велики број људи који су били у сивој економији, отворили су сопствене радње.

Предраг Вукићевић, председник Регионалне Привредне коморе Крушевац је изнео да се, у сарадњи са Националном службом за запошљавање, активно ради на процесу дуалног образовања, на преквалификацијама и доквалификацијама, ради смањења броја незапослених младих људи. Влада Републике Србије и Привредна комора Србије, заједно са надлежним министарствима, припремају нови закон о дуалном и предузетничком образовању који ће да ступи на снагу и да почне да се реализује почетком наредне школске године. Фабрика мазива „Фам“ је прва домаћа компанија која је потписала уговор „Корак ка дуалном образовању“ са средњим стручним школама Хемијском, Првом техничком и Економском школом. У сарадњи са председником Општине Трстеник, председником Општине Александровац и градоначелником Крушевца већ су обављени разговори и биће потписани уговори „Корак ка дуалном образовању“ у следећим фабрикама: „Наменска индустрија Трстеник“, „Прва петолетка“ Трстеник, „Те мото“ Трстеник, „Заптим“ Трстеник, „Cooper Tire“ Крушевац, „Trayal korporacija“ Крушевац, „Bramy“ Александровац, „Арматуре“ Александровац и „Вино жупа“ Александровац. Пројекат дуалног образовања је са приватним компанијама већ активан и у Суботици, Ужицу и Пожеги. Смањење незапослености младих и одлива младог становништва у иностранство је заједнички циљ. У Крушевцу је у новембру 2014. године изграђена фабрика „Хенкел“ која је запослила преко 200 људи. Фабрика „Trayal korporacija“ је прошле године расписала конкурс и запослила 87 људи. Фабрика „Cooper Tire“ после 300 запослених у прошлој години, сада има преко 700 запослених, а намерава да још запосли преко 200. Фабрика „Bramy“ из Александровца запослила је 36 нових људи. „Banca intesa“ је једна од банака која даје главну подршку у КОЗМО програму, са каматним стопама од 2,3% до 7,5%. „Societe general“ је још једна пословна банка која даје директну подршку привреди.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* на који начин је Србија успела да постигне пад стопе незапослености;
* да ли је на пад стопе незапослености утицао одлазак незапослених младих људи у иностраноство;
* да ли у привреди Србије има сектора који су конкурентни на светском тржишту као у ранијим деценијама и шта је на то утицало;
* да ли Фонд за развој кредитира услужну и угоститељску делатност (етно-села, куће за спавање, хотели, спа центри);
* да ли кредит може да добије ново предузеће, или само предузеће које постоји одређени број година;
* да ли се одобравају кредити за отварање нових школа, вртића и обданишта;
* колико кредита Фонд годишње одобрава;
* колики је временски период од подношења захтева до реализације кредита;
* како да се оствари конктакт са Фондом након подношења захтева, у случају да треба да се допуни документација.

Оцењено је да је ова седница Одбора за привреду, регионални развој, трговину, туризам и енергетику одлична прилика да се представници привреде Расинског округа директно укључе у иницирање питања и тема које су битне за њихово пословање, да дају предлоге и решења.

Изнето је и мишљење да је Крушевац био јак индустријски град који је прошао кроз период транзиције, а да су сада остварени добри резултати и да је реално боље стање привреде у Расинском округу. Народни посланици не раде само у Народној скупштини већ долазе и на терен да разговарају и на тај начин се негује стручност и квалитет у Одбору за привреду, регионални развој, трговину, туризам и енергетику. Одбор неће дозволити да извештаји о стању привреде у Расинском округу остану „мртво слово на папиру“ него ће поново, ако буде било потребно, изаћи на терен. Садашњи резултати показују да се иде напред, да се ствара боља привредна клима, да постоји благи раст и изражена је нада да ће се тај тренд наставити.

Истакнуто је да је кључно од чега треба почети да би изашли из периода привредне стагнације, елиминација политике из привреде у свим сферама и на свим нивоима и елиминисање дивергенције између усвојених докумената и реалног стања. Треба увек имати у виду да је привреда та која пуни буџет. Моћи ће да се каже да је српска пирвреда напредовала када Србија буде имала око милион запослених више од укупног броја пензионера. Српска привреда је некад била високо конкурентна у свету. Сада је изгубила конкурентност и треба се борити да је поврати, што је најтежа ствар коју знају искусни привредници. Изражена је нада да ће Крушевац успети да се избори за опстанак у оштрој конкуренцији на тржишту, јер је борба за свако појединачно радно место у Крушевцу и у Србији борба за живот и опстанак.

Изнето је да је компанија „БК група“ припремила студију о изградњи „Тесла града“ у Београду на око два милиона квадратиних метара и о израдњи још милион квадратних метара у окрузима Републике Србије, од чега је један део у Расинском округу. Према проценама из те студије, у Расинском округу треба изградити 200 хиљада квадратних метара пословног и стамбеног простора, са пратећом инфраструктуром. Биће примењена висока технологија градње која је већ коришћена у Русији, Украјини, Белорусији, Азербејџану, Казахстану и Туркменистану**,** уз коришћење нових врста грађевинских материјала. То ће допринети отварању фабрика за производњу тих грађевинских материјала у Расинском округу, јер су то кабасти материјали и нису погодни, ни рентабилни, за превоз из неких удаљених фабрика. Пројекти ће бити финансијски подржани од стране Русије и Белорусије, а Влади Републике Србије већ су презентовани пројекти са бизнис плановима. Изражено је жаљење што својевремено у „Прву петолетку“ није ушла велика државна белоруска компанија.

Изнето је мишљење да се треба окренути будућности и сагледати шта може да допринесе да се Србија покрене. Привреда је битан аспект, као и туризам и енергетика. Седница Одбора је изузетно добар пример како ресорно министарство, народни посланици и руководство Расинског округа раде у интересу грађана Републике Србије. Народни посланици ће моћи, када се врате у средине из којих долазе, да пренесу резултате одржавања седнице Одбора ван седишта и да покажу људима да су на располагању да у сваком тренутку саслушају њихове потребе, и на основу тих сазнања креирају прописе потребне привреди.

Истакнуто је позитивно мишљење што се седница Одбора одржава ван седишта, јер омогућава да се сагледа право стање у привреди и упореди са подацима наведеним у извештајима које доставља Министарство привреде. Позитивно је оцењено што је у Расинском округу порастао број привредних друштава и предузетника, што Министарство привреде наставља са реализацијом Године предузетништва и што се развија српска привреда и запошљавају школовани људи. Одбор је ту да чује шта је потребно променити у законодавном оквиру који прати привреду, а Министарство привреде да саслуша шта, у оперативном смислу, ствара проблеме.

Представници сервиса моторних возила „Џога возила“, који послује од 2000. године, поставили су питање како би држава могла да помогне у ширењу пословања. Предузеће „Брана комерц“ које послује у Крушевцу 18 година и има 25 запослених, није користило подстицајна средстава јер је један од ограничавајућих фактора био начин на који је регистрована фирма, са претежном трговачком делатношћу, што је било искључено из било које врсте подстицања од стране државе. Предузеће се бави трговином, производњом, транспортом и механичарским услугама, ремонтом грађевинских машина, а Агенција за привредне регистре предвиђа основну регистрацију и претежну делатност, што је кључ проблема за могућност да већи број привредника аплицира за кредит Фонда за развој.

У одговору на постављена питања, Драган Стевановић, државни секретар у Министарству привреде је изнео да сада има свега око 160 неприватизованих предузећа која раде без државне помоћи што представља добар знак да је држава изашла из привреде. Данас ни једно предузеће није заштићено као у време када је био могућ поступак реструктурирања. Проблеми се решавају кроз стечајне поступке што није задовољавајуће, али је потребно време да се стечајни поступак унапреди и поправи. Јавна предузећа, која су до недавно на годишњем нивоу генерисала нето губитак од 64 милијарде динара, последњи квартал 2016. године завршила су са 800 милиона динара нето добитка. Што се тиче одлажења стручних младих људи из Србије, тај је проблем у Србији мањи у односу на Мађарску, Румунију и Хрватску које су чланице Европске уније (ЕУ). Проценат одласка младих људи из Србије је мањи него у ове три земље ЕУ. Републички фонд за пензијско и инвалидско осигурање који се финансирао са око 60% из буџета Репбулике Србије до пре неколико година, сада око 35% потребних средстава за измирење пензија добија из буџета.

Слађана Бацковић је у одговору на постављена питања истакла да би Фонд за развој могао да понуди за развојни пројекат инвестициони кредит за набавку опреме, за куповину возила, проширење, адаптацију, санацију, неопходно је заказати састанак где ће привредници добити конкретна упутства. На сајту Фонда постоје упутства како најлакше и најбрже направити инвестициони програм уколико се купује машина, што је набавка опреме, где се као средство обезбеђења даје или та машина која се купује или хипотека, а може бити и неко друго средство обезбеђења као што је залога на опреми, залога на роби, јемство, све зависи од висине кредита који се потражује. 3% је камата на годишњем нивоу на кредит са хипотеком, а 1,5% са банкарском гаранцијом, јер је теже добити банкарску гаранцију, а других трошкова у Фонду нема. За мало предузеће минимална висина кредита је 370 хиљада динара за предузетника или предузетничку радњу, а максимална висина кредита је 50 милиона динара у зависности од бонитета, пословања и средстава обезбеђења. У максималном износу кредита од 50 милиона динара, 10 милиона динара су бесповратна средстава која држава даје на поклон, а 40 милиона су кредитна средства Фонда са максималном каматом од 3% годишње, без учешћа. Ако је основна делатност предузећа трговинска, а предузеће се бави и производњом, потребно је донети бизнис план шта се планира у производњи. За активности планиране у производњи, може се добити кредит са 20% гранта за производну делатност, иако је претежна делатност трговинска. У пољопривреди се не кредитира директно примарна пољопривредна производња, већ прерада. Изградњу етно села кредитира Министарство трговине, туризма и телекомуникација. За „start up“ предузећа, почетни кредити за нову фирму могу да износе до пет милиона динара, а предузећа која постоје морају најмање две године да послују и да буду позитивна. Што се тиче нових школа, вртића и обданишта, уколико су регистровани у Агенцији за привредне регистре, добијају „start up“ кредите код Фонда за развој до пет милиона динара, од чега је 30% бесповратних средстава од Министарства привреде. За угоститељство не постоје типски кредити, али постоје за кетеринге, јер се ту Фонд за развој допуњује са Министарством трговине, туризма и телекомуникација. Фонд за развој годишње има између 700 и 800 клијената у зависности од потражње и од врсте кредита. Сваког месеца заседа Управни одбор Фонда за развој, и, уколико су исправни сви папри, кредит се одобрава у року од око месец дана, а сви сарадници у Фонду за развој одговарају на мејлове и телефонске позиве.

Оцењено је да се ресурси који постоје не користе довољно и да је потребно да се подигну капацитети да би средства која су стављена на располагање привреди могла да се искористе и да се јави потреба за унапређењем модела финансирања, односно развијања инструмената којима ће се приступити малим и средњим предузећима или предузетницима. Закључено је да је одржавање седнице Одбора за преивреду, регионални развој, трговину, туризам и енергетику у Крушевцу било корисно, јер су предузетници заказали састанак у Фонду за развој.

У дискусији су учествовали Снежана Б. Петровић, Драгомир Карић, Иван Манојловић, Бранислав Михајловић, Горица Гајић, Наташа Михајловић-Вацић, Милена Турк, Драган Стевановић, Слађана Бацковић, Бранислав Весић, Драги Несторовић, Југослав Стајковац, Предраг Вукићевић, Мирослав Миладиновић, Миле Јовановић („Џога возила“) и „Брана комерц“.

Седница је закључена у 14 часова и 45 минута.

Саставни део овог записника чини тонски снимак седнице Одбора.

|  |  |
| --- | --- |
| СЕКРЕТАР | ПРЕДСЕДНИК  Снежана Б. Петровић |